A fordítás alapjául szolgáló mű:

Beth Pasek: Understanding Cat Behavior – A compassionate Guide of Training and Communication

Copyright © 2020 by Rockridge Press, Emeryville, California

All rights reserved.

Hungarian translation © Papolczy Péter, 2024

Hungarian edition © Jaffa Kiadó, 2024

Minden jog fenntartva!

Illusztrációk: Hertelendi Amanda

Borítóterv: Tillai Tamás

Fordította: Papolczy Péter

Felelős szerkesztő: Hessky Eszter

Felelős kiadó: Rados Richárd

ISBN 978 963 687 067 6

Jaffa Kiadó • www.jaffa.hu

TARTALOM

Bevezetés

1. Macskaviselkedési egyszeregy

2. Macskakommunikáció

3. Macskaviszonyok

4. Játék és vadászat

5. Mosdás

6. Élelem

7. Az alomtál

8. Kaparás

9. Gyakori problémák kezelése

10. Képzés és kunsztok

Köszönetnyilvánítás

Források

Irodalomjegyzék

A szerzőről

Név- és tárgymutató

A könyvet Tilei emlékének ajánlom, a kis macskadémonnak, aki elindított a macskák viselkedésének felfedezőútján.

BEVEZETÉS

Üdv és köszönet, amiért rászántad magad, hogy megtudj többet a macskádról! Akár új macskatulajdonos vagy, akár egész életedben macskák vettek körül, ez a könyv segít alaposabban megérteni, mit miért tesznek a macskáid, és mi módon tudsz hatással lenni a viselkedésükre.

A macskaetológia viszonylag fiatal tudományterület, és egymást érik az új felfedezések. A ma megszerzett tudás esetleg megkérdőjelezi azt, amit tegnap tudni véltünk. Ráadásul a macskák szeretik változtatgatni a szabályokat. De bizonyos alapok nem változnak. Ebben a könyvben ezeket az alapokat járjuk körül, és megmutatjuk, hogyan biztosíthatjuk a lehető legjobb életet kedvencünknek azzal, ha megértjük a viselkedését.

Gazdiból tanácsadó

Tapasztalt macskatulajdonosként, hivatásos cicaszitterként és a Nemzetközi Állati Viselkedési Tanácsadók Szövetsége macskatagozatának tanácsadójaként egész életemben azon fáradoztam, hogy jobbá tegyem a macskák életét.

Több mint 25 éve dolgozom mindenféle korú, vérmérsékletű és egészségi állapotú macskával. A cégem kutyasétáltató és állatfelvigyázást végző vállalkozásból egy kizárólag macskákkal foglalkozó társasággá vált, szitterekkel, „akik értik a miáút”.

25 évvel ezelőtt kezdtem el foglalkozni a macskák viselkedésével, jóval azelőtt, hogy ez téma lett volna. Akkoriban rengeteg félrevezető és pontatlan információ látott napvilágot a problémás macskaviselkedés kezeléséről.

Az első macska, akinek felnőttkorában voltam gazdája, a sátán macskájaként kezdte a pályafutását. Tilei hajlamos volt átirányítani az agresszióját, és sok együtt töltött napunkat karmolás- és harapásnyomok ápolásával töltöttem. Egyik este a sürgősségin kötöttem ki egy csúnya harapás miatt.

Az után az éjszaka után beszéltem az állatorvosommal. Akkori tanácsait hallva a mai ismereteink fényében elszörnyedve szisszennénk fel.

Tudtam, lennie kell jobb megoldásnak, így hát magamra vállaltam a küldetést, hogy életünket Tileivel jobbá, biztonságosabbá és boldogabbá tegyem. Döntésemnek köszönhetően az állatorvosok később másképp kezelték az apró tigrist, akit a rendelőjükbe vittem.

Még ma is viszonylag kevés kisokost adnak ki macskatulajdonosoknak, és a háziállatok képzésével kapcsolatban főleg kutyákkal folyik a munka. A macskák viszont zokon veszik a kutyáknál bevált kiegyensúlyozott kiképzést. Gyorsan rájöttem, hogy a kívánatos viselkedés pozitív megerősítése sokkal jobb eredményekre vezet.

Két könyv meghatározó szerepet játszott abban, hogy jobb megfigyelővé váljak, és ki tudjam alakítani a saját képzési stílusomat: On Behavior: Essays and Research (A viselkedésről: tanulmányok és kutatás) Karen Pryortól* és The Cat’s Mind (A macskaelme) dr. Bruce Fogle tollából** Ez a két úttörő munka együtt segített alaposabban megértenem a macskák viselkedését.

Nagy utat tettem meg, míg kezdő macskatulajdonosból profi macskatanácsadó lettem, segítve a gazdákat megoldást keresni a macskájuk zavaró viselkedésére. Remélem, ez a könyv minden olvasó számára forrásként szolgálhat, amikor megjelenik egy problémás magatartás. Az ilyen viselkedésformákat sokkal egyszerűbb kordában tartani, mielőtt kezelhetetlenné válnak, nem szabad hagyni, hogy a macska megtanulja és szokásává tegye az illetlen cicaviselkedést az otthonunkban.

* Sunshine Books, Waltham (MA), 1995

** Howell Book House, Nashville, 1995

1. fejezet MACSKAVISELKEDÉSI EGYSZEREGY

A macskák kiváltottak már szeretetet és gyűlöletet egyaránt, és egykor istenekként imádták őket. Titokzatos törzsfejlődésük és évezredek óta tartó csodálatos kapcsolatunk eredményezte napjaink imádott macskáját.

Csak a közelmúltban derült ki, hogy a macska sokkal régebb óta él együtt az emberrel, mint a kutya. Ez rejtélyes és lenyűgöző felfedezőútra invitál bennünket, hogy megértsük a macskák viselkedését a mai modern kultúrákban. Ebben a fejezetben a testbeszédet, a macskahangokat és a viselkedést járjuk körül az élet különböző szakaszaiban. Megvizsgáljuk a házi macska eredetét, hogy miként vette hasznát az ember a vele való kapcsolatnak, és mi módon alakult ki a mai házi macska. Megnézünk néhány nagyon is valós különbséget a macskák és a kutyák, a macskafajták, sőt a nemek között is.

A MACSKÁK VISELKEDÉSÉNEK ALAPJAI

Ha meg akarjuk érteni a macskák viselkedését, meg kell vizsgálnunk, hogyan fejlődtek ki, hogyan gondolkodnak, és hogyan érzékelik a környezetüket. Tudjuk, hogy a kutyákat vadászat, őrzés és társas együttlét céljából háziasították. De hogyan alakult ki a kapcsolat macska és ember között? Egyáltalán, sor került valaha a háziasításukra?

A macskák evolúciója

A macskák törzsfejlődése éppoly rejtélyes, mint maguk a macskák. A mai macska genetikai értelemben egy Felis silvestris lybica nevű afrikai kis testű macskával áll rokonságban, amely az élet fájának más ágán helyezkedik el, mint az oroszlánok, a tigrisek és más nagymacskák.

2004-ben Cipruson előkerült egy gazdájával együtt eltemetett macska; ez volt az első bizonyítékunk, hogy a kis testű macskákat már mintegy 9500 évvel ezelőtt háziasították. Ahogy az emberek mezőgazdasági társadalmakban kezdtek élni, a sűrűn lakott területek vonzották a rágcsálókat, amelyek viszont vonzhatták a vadon élő kis testű macskákat. Nem kellett sokat várni, hogy macskákat vessenek be a kártevők ellen a gabonatárolók környékén és a hajókon, amelyeknek világszerte voltak macskautasaik.

A macskák háziasítása

Nagyjából úgy fest, hogy a macska választott minket társnak. A macskák évszázadokon át munkaállatként tevékenykedtek a kis gazdaságokban, városokban és hajókon. A középkorban a macskákat munkaállatnak tekintették, de barátságos természetüknek köszönhetően hamar meglágyították a gazdáik szívét. Az emberek így aztán a barátságosabb cicákat részesítették előnyben. A genetikai adatok tanúsága szerint a késő középkorban a macskákat már szelektálták tenyésztésre. Szőrszín és mintázat alapján csak a 18. század végén és a 19. században kezdték el tenyészteni őket.

A genetika fejlődésének köszönhetően gyakran látnak napvilágot új felfedezések. Az ember és macska 2004-ben megtalált közös sírja arra utal, hogy a macska-ember kapcsolat közel 4000 évvel megelőzi az ókori egyiptomi kultúrát. Egyértelműnek tűnik, hogy a kis testű vadmacska évezredeken át az ember útitársa volt a világban, és így végezte a kanapén doromboló, elkényeztetett macskaként, ahogyan ma ismerjük.

A MACSKÁK VISELKEDÉSE ÉLETKOR SZERINT

A macskák eltérően viselkednek életük más-más fontos szakaszában. Ezek a különbségek befolyásolják, hogyan érintkeznek a macskák a gazdáikkal és a háztartásban élő többi macskával.

Kiscicák

A kiscicák személyisége nagyrészt a születésük utáni első hét hétben alakul ki. Ebben az időszakban a tenyésztőknek, a menhelyeknek és a tulajdonosoknak gyengéden kell bánniuk a kiscicákkal, buzdítva őket a játékra alomtársaikkal, emberekkel és más állatokkal.

Sok menhely már nyolchetes korban kezdi a cicák örökbeadását. Ez a gyors örökbeadási stratégia a tavasszal és nyáron születő cicák számának fényében érthető, de sajnos a macskák érdekeit jó eséllyel nem szolgálja. Ha nagyjából ilyen korú cicát szeretnél örökbe fogadni, a legjobb egyből két cicát hazavinni, vagy keresni egy „cicaóvodát”. Ez a speciális foglalkozás cicáknak és gazdáknak segít szocializálni a cicákat körülbelül 13 hetes korukig. Tanulmányok kimutatták, hogy a túl fiatalon örökbe fogadott cicák később jó eséllyel félősebbek lesznek, és bizonyos esetekben agresszív magatartásformákat alakíthatnak ki.

Remek korai rászoktatási gyakorlat, ha segítesz a cicának pozitív társítást kialakítani a szállítóbokszával. A cicák szeretik, ha van egy meleg „fészkük”. Nyugodtan kezdd el etetni a kiscicát a hordozóban. És fogdosd gyakran a kiscica mancsait, és jutalmazd falatkákkal, ha elviseli az érintést – ez különösen jól jön majd, amikor karmot kell neki vágni, hogy kevesebb kárt tudjon okozni a kaparásával. Látogassa meg sokféle ember a cicát, játsszanak vele, és amennyiben lehetséges, segíts a cicának hozzászokni a kutyákhoz és más állatfajokhoz az otthonodban. Ez segít, hogy a cica magabiztos macskává váljon.

Serdülő macskák

A hosszabb szocializációs időszakkal rendelkező kutyákkal ellentétben a macskák 13 hetes koruk körül lépnek a serdülőkorba. Ha a kiscicát nem ivartalanítva szerezted, akkor ez az időszak a legjobb alkalom erre, hogy elejét vedd a kóborlásnak és más territoriális viselkedésnek.

Ebben a korban a cica számos személyiségjegye már egész életére rögzült. Kezdi feszegetni a határokat, és egyre önállóbbá válik, ezért gondoskodnod kell róla, hogy az otthonod kellően cicabiztos legyen – a csaknem felnőtt macskák önálló, kíváncsi természete miatt bármikor beüthet a ménkű. Egész napra a gardróbban rekedni nem egy öröm, és ahogy egy cicaszitter mesélte nekem: „Egyszer elektromos fűrésszel került sor egy nem túl vidám mentésre, amikor a macska a konyhaszekrény alá szorult.” A cica sértetlenül megúszta, de jó eséllyel egy életre traumatizálódott.

Felnőtt macskák

A macskák körülbelül két- és nyolcéves koruk között számítanak érett felnőttnek. Közben folyamatosan tanulnak és formálják a társas rendet maguk körül. Ez a rend képlékeny, és napról napra változhat, ami hatással lehet arra, hogy melyik macska melyik almot használja, vagy melyik ülhet a macskafa tetején. Kisebb összetűzések gyakran előfordulnak, de a vérre menő küzdelmeknek elejét kell venni a megfelelő méretű territórium és az erőforrások biztosításával.

A felnőtt macskák talán már nem olyan aktívak, mint a kiscicák, de attól még szükségük van szellemi és fizikai ingerekre. A szocializáció nem áll le, csak lassul, és óvatosabbá válik. Ebben a korcsoportban a macskáknak előnyükre válik, ha továbbra is ingergazdag környezetet biztosítunk nekik macskafák, játékok, foglalkoztatók és tréningek segítségével.

Idős macskák

Be kell vallanom, legjobban az idősebb, nyolc év feletti macskákat szeretem. De az idősebb macskák a maguk módján viselkednek, és sok gazda nincs tisztában az idősebb macskák szükségleteivel, valamint az öregedés hatásaival az általános egészségükre és mentális jóllétükre. Az idősebb macskák talán segítségre szorulnak a bundájuk ápolásában, nem jutnak fel egyedül a kanapéra vagy az ágyra, és a lépcsőzés sem megy már, se fel, se le. Sokszor főleg a kor által előidézett viselkedésbeli problémák miatt kapok hívásokat.

Egy idős macskát évente többször is el kell vinni az állatorvoshoz. Ezeken a látogatásokon számolj be az orvosnak minden változásról a macska viselkedésében, mint például:

Már nem megy fel a macskafára

Ritkábban használja az almot a pincében

Már nem ugrál fel a kanapéra vagy az ágyra

Sokkal kevesebbet játszik, már nem olyan aktív

Hirtelen ragaszkodóbb lett

A normálisnál nagyobb csomókat hagy a vizelete az alomban

Egyre szomjasabbnak tűnik

Egész éjjel nyávog

Nem az alomba piszkít

Az ilyen viselkedésbeli változások mögött figyelmet igénylő egészségügyi problémák állhatnak. A viselkedésen csak az egészségügyi probléma rendezése után lehet dolgozni, legyen az egy kisebb bakteriális fertőzés vagy valami súlyosabb.

A MACSKÁK VISELKEDÉSE NEMEK SZERINT

Szinte minden háziasított állatot ivartalanítanak. A kedvtelésből tartott állatok esetében, mint a macskák és a kutyák, célszerű ezen még az ivarérettség előtt túlesni. Jelentős különbségeket figyelhetünk meg hímek és nőstények, valamint ivartalanított és ivaros állatok között.

Hím és nőstény macskák

Az ivaros hím macskák bejárják a territóriumukat, verekszenek, agresszívan lépnek fel, és jelölnek (spriccelés). Hangosabbak lehetnek, több kárt tesznek, és olykor a személyes higiéniájukra sem figyelnek oda annyira. Ezek a problémák komoly fejtörést okozhatnak. Ha azt szeretnéd, hogy a kandúrod kandúrosan fessen, és rendelkezzen a másodlagos nemi jellegekkel, mint a vastag nyak és a markánsabb izmok, akkor azt javaslom, hogy a másodlagos jellegek megjelenése után ivartalanítsd, amilyen gyorsan csak lehet. Ezzel mérsékelni lehet a nemkívánatos szokásokat.

A nem ivartalanított nőstény macskák is jelölhetnek területet, akárcsak a kandúrok. Látni fogod, ahogy próbálnak függőleges felületekre vizelni, és ha ez nem sikerül, akkor felmásznak magasabb felületekre, és ott vizelnek. Emellett zajosabbak lesznek, és a tüzelés idején valószínűleg felkínálják neked a hátsójukat. Még ha nem is engeded ki a macskádat, panaszos nyivákolásával nemkívánatos hím látogatókat vonzhat, aminek következtében otthonod környéke a kandúrvizelet szagát árasztja, az udvaron macskaviadalokra kerül sor, és a macskák a nap minden órájában szólongatni fogják egymást.

Ivartalanítás

Egy macskaviselkedési tanácsadó rögtön azzal a kérdéssel fog nyitni, hogy ivartalan-e a macskád. Ha nem, akkor buzdítani fog, hogy végeztesd el rajta a műveletet. Az eljárás gyakran számos nemkívánatos viselkedést megszüntet, és továbbiak intenzitását is csökkentheti.

Az ivartalanítás csökkenti a betegségek kockázatát, és meghosszabbítja a macska életét. Az Amerikai Állatvédő Egyesület, az ASPCA szerint a nőstény macska ivartalanítása jelentősen csökkenti az emlőrák kockázatát. Az eljárás mellett szól a túlszaporulat megelőzése is. Aki valaha is dolgozott önkéntesként menhelyen tavasszal és nyáron, az tudja, hogy egy regimentnyi kiscica keres gazdát. Sok kiscica el sem jut a menhelyre, mert egyszerűen nem férnek el. Nincs észszerű ok az ivartalanítás elmulasztására, ha figyelembe vesszük, micsoda előnyökkel jár a macskák számára, és féken tartja a macskapopulációt is.

MACSKAKRÓNIKA: HARRIS, A FÉLREÉRTETT MACSKA

A félelmet, a szorongást és a stresszt lehet agressziónak értelmezni.

Jannel gyakran utazik a munkája miatt, és az elmúlt hónapban legalább egy hosszabb utazásra kényszerült. Ezután azonban a cicaszitter az idegesség jeleit kezdte észrevenni Harrisen.

Jannel tőlünk fogadott fel cicaszittert, hogy töltsön naponta egy órát a macskákkal, foglalkozzon velük, simogassa őket, játsszon velük, tegye, amire a macskáknak aznap kedvük szottyan.

A cicaszitter lassan indulni készült, és a macskajátékok közé helyezett néhány finomságot, ezeket Harris vizsgálgatni kezdte. A cicaszitter elővette a telefonját, és filmre vette, ami ezután lejátszódott. Amikor a riasztó csipogni kezdett, Harris lefeküdt a cicaszitter elé, hogy eltorlaszolja a kijáratot. Csapkodott és fújt, egyértelműen azt közölve a szitterrel: „Ne hagyj itt!”

A legtöbben nem ismerik fel a szeparációs szorongást a macskákban. Sőt, Harrist sokan rossz cicának tartanák. De Harris nem kis szerencséjére képzett cicaszitterünk felismerte a szorongást. A filmet, amely bemutatta Harris viselkedését, elküldtük Jannelnek, a gazdájának. Megkértük Jannelt, hogy mutassa meg Harrist az állatorvosnak, és játssza le neki a felvételt, hogy az egészségügyi okokat kizárhassuk.

Jannel állatorvosa vény nélkül kapható nyugtató étrend-kiegészítőt javasolt az általunk kidolgozott viselkedésmódosítási terv mellé. Ennek a tervnek több eleme volt. A riasztót néma üzemmódra állítottuk, hogy ne csipogjon, amikor a cicaszitter készül elmenni. Bevetettünk elektromos feromonpárologtatókat két kombinációban. A napi egyszeri egyórás látogatást két részre osztottuk, és az esti látogatás volt hosszabb. Nyugtató macskazene szólt akár 15 órán át éjszaka, amikor Jannel távol volt. A nyugtató étrend-kiegészítőt Harris reggel kapta meg.

Ezek a változtatások Harris környezetében jelentős hatással voltak a viselkedésére. Amikor a gazdája legközelebb elutazott hosszabb időre, a macska nyugodt környezetben élt, remekül érezte magát a cicaszitterrel, és szemmel láthatóan boldog volt.

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Alegreya Sans – SIL Open Font License

Encode Sans Condensed – SIL Open Font License

Noto Serif – Apache License 2.0